เซลล์เกลีย (Glia cell) คืออะไร
เซลล์เกลีย มีศัพท์ในภาษาอังกฤษว่า Glia cell หรือ Neuroglia เป็นเซลล์ชนิดหนึ่งที่อยู่ในระบบประสาท ที่ไม่ใช่เซลล์ประสาท

เซลล์เกลีย เป็นเซลล์ที่มีจำนวนมากมายเป็นหลายๆ ร้อยล้านตัว และมีมากกว่าเซลล์ประสาทถึงประมาณ 5-10 เท่า จะกระจายอยู่ทั่วไปในระบบประสาท โดยเฉพาะในระบบประสาทส่วนกลาง และมีอยู่มากมายหลากหลายชนิด โดยแต่ละชนิดนั้นจะทำหน้าที่ที่แตกต่างกันไป

หน้าที่โดยทั่วไปของเซลล์เกลีย คือ ช่วยพยุงให้เซลล์ประสาทอยู่ในตำแหน่งคงที่ โดยเซลล์เกลียจะเป็นตัวช่วยพยุงอยู่โดยรอบเซลล์ประสาท, ช่วยเป็นแหล่งอาหารและออกซิเจนของเซลล์ประสาท, ช่วยเป็นฉนวนกั้นเซลล์ประสาทไม่ให้มีกระแสไฟฟ้าที่เกิดจากการทำงานของเซลล์ประสาทไปรบกวนกันเอง, ช่วยป้องกันเชื้อโรคที่จะเข้าสู่เซลล์ประสาท, ช่วยกำจัดซากเซลล์ประสาทที่ตายแล้ว, และมีส่วนช่วยในการรับและส่งสัญญาณจากเซลล์ประสาท

โรคที่เกิดจากการมีความผิดปกติของเซลล์เกลีย จะเป็นโรคที่พบได้เรื่อยๆ แต่ไม่ถึงกับพบบ่อยมาก เช่น โรคที่เกี่ยวข้องกับการเสื่อมของเซลล์ประสาท (เช่น โรคพาร์กินสัน) และโรคเนื้องอกสมอง ชนิดที่เรียกว่า Glioma ซึ่งเป็นเนื้องอกที่พบได้บ่อยกว่าเนื้องอกสมองชนิดอื่นๆ มาก
Anatomy